**Канспект занятка па раздзелу “Дзіця і прырода”**

**у 2 малодшай групе на тэму**

**“Пакаёвыя расліны і доглед за імі”.**

*Выхавацель*

*Д.І. Скіба*

**Мэта**: Фарміраваць уяўленні дзяцей аб пакаёвых раслінах. Пазнаёміць дзяцей з пакаёвай раслінай – бальзамін. Вучыць ажыццяўляць элементарны доглед за раслінамі: паліў, рыхленне, выціранне пылу з буйнага скурыстага лісця. Замацаваць веды дзяцей аб будове раслін, ролі святла, цяпла, вільгаці і паветра. Развіваць увагу, мышленне, памяць. Выхоўваць гуманныя адносіны да ўсяго жывога, жаданне клапаціцца аб раслінах.

**Папярэдняяя работа**: знаёмства з будовай дрэва, разглядванне малюнкаў аб раслінах, назіранне за дрэвамі на пляцоўцы дзіцячага сада, правядзенне дыдактычных гульняў “ Што дзе расце?”, “ Назаві адным словам”, сумесная работа з дзецьмі па догляду за раслінамі ў вугалку прыроды.

**Абсталяванне**: чароўны клубочак, пакаёвая кветка – бальзамін, палівачка з вадою, анучкі для выцірання пылу з кветак, палачкі для рыхлення, музычнае суправаджэнне, пакаёвыя кветкі.

**Ход занятка.**

**Рытуал прывітання**.

Дзеці стаяць у крузе ўзяўшыся за рукі і усміхаюцца адзін аднаму.У гэты час памочнік выхавацеля пускае клубок да акна, дзе стаіць кветка бальзамін (аганёк).

**Сюрпрызны момант.**

Выхавацель звяртае ўвагу на клубок.

Ой,дзеці, паглядзіце да нас прыкаціўся чароўны клубочак. Ён, напэўна

нам нешта хоча падказаць. Дык вось, я здагадалася. Паглядзіце якая прыгожая пакаёвая кветка стаіць на акенцы. Я пра яе нават ведаю верш, паслухайце: **Стаіць за акенцам асенні дзянёк,**

**Стаіць на акенцы кветка – аганёк.**

**Яго даглядаю, яго берагу,**

**Яго я матулі сваёй падару.**

Выхавацель прапаноўвае дзецям сесці на крэслы. **Праводзіцца гутарка.**

* Гэтая пакаёвая кветка называецца бальзамін. А яшчэ ў народзе

гэтую расліну называюць аганёк. Можа з вас хто здагадаўся, чаму так называюць гэтую кветку? ( за чырвоныя, нібы агонь ,кветкі).

* Што яшчэ ёсць у раслін? ( карэнне, сцябло, лісты)
* Колькі лісточкаў у бальзаміна? ( многа)
* А кветак колькі? ( адна)
* А як вы думаеце, пакаёвыя расліны гэта жывая прырода ці не жывая?
* А што неабходна ўсяму жывому, для таго каб расці?

( Выхавацель на дошцы выстаўляе малюнкі: сонейка – святло і цяпло, палівачка- вада, гаршочак з зямлёй – глеба, паветра, каб расліна дыхала).

* А яшчэ, дзеці, (выстаўляе малюнак сэрца) раслінам неабходна наша

з вамі любоў і клапатлівыя адносіны. Успомніце, як мы з вамі клапоцімся аб кветках? ( паліваем, рыхлім глебу, выціраем пыл з лісця). Дзеці, а вы хацелі б быць прыгожымі кветкамі?

**Фізкультхвілінка ў суправаджэнні з музыкай.**

* Уявіце, што вы маленькая расліна. Зараз я вас усіх пасаджу ў цёплую чорную зямлю. ( Выхавацель дакранаецца да дзяцей, яны прысякаюць) Вы яшчэ зусім маленькія расточкі. Але вось чыесці добрыя рукі паліваюць вас вадою з палівачкі, цёплае сонейка сагравае вас ( дзеці цягнуцца ўверх, падымаюць рукі), лісточкі падраслі і цягнуцца да сонца. Вам так добра жывецца з другімі кветкамі. Вас даглядаюць: паліваюць, рыхляць глебу, выціраюць з вашых лісточкаў пыл.
* Ну, што вам спадабалася быць раслінамі?

Вось і нашым кветачкам таксама падабаецца, калі мы за імі даглядаем. Давайце паглядзім ці не хоча наш бальзамін піць. Даша, Мацвей, паглядзіце, дакраніцеся пальчыкам да глебы. Якая яна: сухая ці мокрая? ( сухая). Паліце з палівачкі кветку вадою. А вось гэтым кветкам мала паветра , таму глебу ў гаршках неабходна парыхліць. ( выхавацель паказвае як правільна рыхліць кветкі) Ідзіце ,мікіта, Віка, Антон, дапамажыце мне ў гэтым. Толькі глядзіце рыхліце акуратна, глыбока паленца не засаджвайце ў глебу, каб непашкодзіць карэнне раслін. А вось г.тым пакаёвым кветкам цяжка дыхаецца, ім неабходна дапамагчы выцерці пыл з лісточкаў. Караліна, Мацвей, Андрэй, Ірынка дапамажыце кветачкам.

* Дзякуй вам, дзеці, за работу, Сядзьце, трошкі адпачніце.
* Ой, дзеці, зноў з`явіўся чароўны клубочак у маіх руках.З якой пакаёвай кветкай ён нас сёння пазнаёміў? Што неабходна раслінам, каб яны добра раслі ў нашай групе?

**Рэфлексія.**

А зараз вазміцеся за рукі і пакажыце нашаму клубочку на сваіх тварыках, з якім настроем вы даглядалі кветкі.